Илаков рът
Илаков рът е село в Северна България. То се намира в община Елена, област Велико Търново.

География 
Село Илаков рът се намира на около 7 километра югоизточно от град Елена. Разположено е на възвишение в подножието на връх Симаново и хълм Чукара, недалече от десния бряг на река Борощица. До 1943 година селището имало сборен характер и се състояло от няколко отделни махали, наблизо една от друга с общо наименование Илаков рът.

История 
Счита се, че името на селото произлиза от елите, които растели тук. В началото било наречено Елхов рът и впоследствие придобива наименованието Илаков рът. Преданието разказва, че на това място ставало черковище, където жителите на околните махали се събирали на Петровден да се помолят за дъжд и устройвали курбан. Така постепенно се стигнало до обединението на махалите в едно село.

Жителите на махалите участвали в укрепването на руските позиции на Марянската дъбрава, по време на освободителната Руско- турска война. На 11 август 1877 г. махалите са нападнати и запалени от турски башибозук.

На 16 януари 1943 г. е оформено официално сливане на махалите Бръчковци, Витьовци, Драгоевци, Угорялковци, Продановци, Тарханджии и Хвърльовци в село Илаков рът.

Религии 
Църквата „Въведение Пр. Богородици“ е съградена първоначално през 1880 година, но поради недостатъци в строителството през 1907 г. е съборена и през 1908 г. е построена в сегашния ѝ вид.

На входа на църквата на плочи са изписани имената на 41 души от селото, загинали във войните.

Обществени институции 
Килийно училище е открито най-напред в махала Драгоевци. Според едни данни това станало в 1826 г., а според други в 1858 г. В 1882 г. е построена училищна сграда. В 1935 г. на ново място в селото е издигната хубава сграда за училище.

Местното читалище „Пробуда“ е основано през 1903 г. През 1954 година е построена читалищна сграда.

През 1959 г. в селото е открит Дом за деца и младежи с умствена изостаналост „Надежда“.

Културни и природни забележителности 
Селото се отличава със страхотна природа. През летния сезон в местността Дядово Владово се раждат страхотни гъби. Най-вече манатарки и булници. В местността има много добри условия за лов. В селото има две ловни дружини.

Редовни събития 
Съборът на Илаков рът се провежда ежегодно на 4 декември.
През месец май около Гергьовден в последните години се провежда и пролетен събор.

Външни препратки 
 Сайт на община Елена
 Къща за гости „Хвърлевци“ 

Села в област Велико Търново
Населени места в община Елена